钦定古今图书集成/明伦汇编/宫闱典/第135卷 > 《诛魏忠贤诏》明·愍帝
## 钦定古今图书集成/明伦汇编/宫闱典/第135卷 > 《诛魏忠贤诏》明·愍帝

朕惟帝王宪天出治，首辨忠邪；臣子致身事君，先明
逆顺。经凛人臣无将之戒，律严近侍交结之条，邦有
常刑，法罔攸赦。逆竖魏忠贤，狷狡下才，备员给使，倾
回巧智，党藉保阿。初不过窥嚬笑以市阴阳，席宠灵
而饕富贵，使庶位莫假其羽翼，何蠢尔得肆其毒痡？
乃一时外廷，朋奸误国，寔繁有徒。或缔好宗盟，或呈
“身入幕；或阴谋指授，肆罗织以屠善良；或秘策合图，
扼利权而筦兵柄。甚且广兴祠颂，明效首功。倡和以
及于三封，称谓几至于无等。谁成逆节，致长燎原。及
朕大宝嗣登，严纶屡霈，元凶逆孽，次第芟除。尚有饰
罪邀功，倒身窜正，以望气占风之面目，夸发奸指佞
之封章。迹其矫诬，恶容错贷。朕鉴察既审，特命内阁
部院大臣将发下《祠颂》红本，参以先后论劾奏章，胪
列拥戴、谄附、建祠、称颂、赞导诸款。据律推情，再三订
拟。首正奸逆之案，丽于五刑；稍宽胁从之诛，及兹三
褫。其情罪轻减者另疏处分，姑开一面。此外原心宥
过，纵有漏遗，亦赦不究。自今惩治之后，尔大小臣工宜洒涤肺肠，恪修职”业，共遵王路，悉斩葛藤。无旷官
守，而假事诪张；无急恩仇，而借题参举。朕执是非以
衡论奏，程功实以课官方，有一于斯，必罪不宥。尚各
惩毖，乃亦有终。钦哉。故谕。